Pus în fața pozelor în care bolnavii cu dizabilități psihice îi muncesc la casă, managerul se apără: ”Le dau bani de țigări, fără de care intră în criză!” Inițial, managerul Sergiu Smărăndoiu neagă, dar apoi recunoaște că-i folosește pe suferinzii psihic pe la Centrul Măciuca

miercuri, 25 ianuarie 2017, 6:59

Rețineți aceste trei nume: Constantin Rădulescu, președintele CJ Vîlcea, Nicolae Badea, director DGASPC Vîlcea și Sergiu Smărăndoiu, director Centru Neuropsihiatric Măciuca.

Ei sînt lanțul la capătul căruia sînt legați de pat și de bănci oamenii cu dizabilități psihice.

Nici unul dintre cei trei șefi nu a plătit în nici un fel pînă azi.

Gazeta publică azi un film din interiorul centrului Măciuca.

Și fotografii care dovedesc cum infirmierii și suferinzii înalță zidul din fața casei managerului!

După ce inițial minte, pus în fața evidenței directorul centrului recunoaște, senin, că bolnavii muncesc la el ”pe bani de țigări” ca să nu intre în vertij.

În același timp, șeful de la județ al directorului, Nicolae Badea, are, prin soție, o fundație unde folosește și el mijloacele centrelor și hrana oamenilor care nu se pot apăra în nici un fel.

Investigație de Mirela Neag, Răzvan Luțac și Cătălin Tolontan

”Opriți Istoria – cobor la prima / Cobor la stația Doamne-ferește!”, scrie Mircea Dinescu.

Sau.

”Opriți planeta, vreau să cobor!”, un citat atribuit regizorului francez Claude Lelouch.

Imediat după ce-și dă Bacalaureatul, Lelouch primește o cameră de luat vederi de la tatăl său. Își bagă obiectivul de filmat sub haină și surprinde, pe ascuns, o zi obișnuită din viața oamenilor în URSS.

Asta se întîmpla în anii ’50.

Iar ceea ce vedeți se petrece în România, 60 de ani mai tîrziu.

Un film și 14 oameni

Angajații Centrului de neuropsihiatrie din Măciuca au pus la dispoziția ziarului imagini filmate în saloane. Secvențele au loc acum două luni, la finalul lui noiembrie 2016.

Pe ele se vede cum 14 pacienți sunt ținuți în aceeași încăpere.

59 de bolnavi au murit în ultimii doi ani în centrele din Vîlcea, Măciuca și Băbeni

Doi dintre suferinzi sunt dezbrăcați, doi sunt legați, iar unul dintre bărbați este îmbrăcat într-o rochie roz și înnodat de picior.

Managerul acestui centru se numește Sergiu Smărăndoiu.

Iar directorul care reprezintă statul în materie de protecție a bolnavilor și copiilor este directorul DGASPC Vîlcea, Nicolae Badea.

În Vîlcea se petrec lucruri pe care ONG-urile le monitorizează de ceva vreme.

Potrivit Georgianei Pascu, de la organizația neguvernamentală Centrul pentru Resurse Juridice, județul Vîlcea deține o mortalitate ridicată în centrele neuropsihiatrice și verdicte uniforme în privința morților.

”Din păcate, nu am putut vizita centrele în 2016, iar accesul voluntarilor a fost blocat chiar de către directorul Badea”, explică Georgiana Pascu.

De dincolo de ziduri, angajații au trimis Gazetei Sporturilor fotografii cu oameni legați și alte mărturii, pe care ziarul pe confirmă, le confruntă și le publică.

”Eu nu am găsit așa ceva cînd am fost la Măciuca”, spune Nicolae Badea.

Nu i-a găsit nici pe bolnavii care muncesc pe șantierul de la casa managerului Smărăndoiu.

”Am avut doar muncitori calificați”

Acum două zile, Gazeta tipărește o mărturie din interiorul centrului, potrivit căreia directorul Sergiu Smărăndoiu folosește pacienți pentru a-și construi casa din comuna Măciuca.

Smărăndoiu neagă la început.

Apoi, el povestește, neclar, despre niște formulare care îi permit să ia acasă oameni din centru.

Dialog purtat ieri cu managerul centrului de recuperare neuropsihiatrică ”Măciuca”.

– Domnule director, scuze că insistăm: e adevărat că pacienți au muncit la ridicarea casei dumneavoastră?

– Nu știu despre ce vorbiți! Eu știu că am avut angajați doar muncitori calificați!

– Sînteți sigur? Avem fotografii.

– Aveți? Aș dori să văd și eu fotografiile…

Ziarul îi trimite imaginile.

”Opriți planeta, vreau să cobor!”.

Oameni cu schizofrenie lucrează la zid

În fotografii apar 4 oameni internați la Centrul Măciuca, dintre care trei suferinzi de schizofrenie, care trag la casa lui Smărăndoiu.

Mai exact, ei ridică zidul imens din fața locuinței din satul Botorani, așezată pe un deal paralel cu Centrul de la Măciuca.

Are rolul unui gard, dar e un zid la care muncesc bolnavii.

”Opriți Istoria – cobor la prima!”.

Imaginile sînt din vara lui 2016.

Fotografiile îl înfățișează pe unul dintre pacienți cărînd o roabă, ajutat de soțul unei infirmiere și de alt bărbat.

Alți trei bolnavi, doi bărbați și o femeie, lucrează la betonieră.

Smărăndoiu: ”Le place să vină la mine. Își cîștigă bani de țigări”

Convorbirea continuă după ce directorul vede pozele.

Managerul Centrului de Recuperare și Reabilitare Neuropsihiatrică Măciuca recunoaște.

-Ați văzut fotografiile?

– Da. Se observă trei, patru beneficiari ai centrului de la Măciuca la casa mea. Aceștia au venit cu bilet de voie pentru două-trei ore.

”Se simt bine la mine, chiar ei își doresc să vină la mine ca să cîștige bani de țigările fără de care ar intra în crize” Sergiu Smărăndoiu

– Este normal să puneți pacienții să muncească în beneficiul dumneavoastră privat?

– Este o procedură legală. Nu am de ce să mă feresc, să ascund asta. Eu îi ajut și ei chiar se bucură. Nu sînt luați cu forța.

– Chiar dacă e vorba de persoane bolnave?

– Nu sînt cazuri grave. Sînt pacienți care nu necesită tratament. Dacă n-au țigări fac crize.

-Crize? Vertij?

-Știți cum sînt ei.

– Știm că aceștia suferă de schizofrenie și se află sub tratament medicamentos.

– Nu știu. Aflați că și de la centrul de la Băbeni mai pleacă unii în oraș cu bilet de voie și ajută la spălătoriile auto pentru a cîștiga niște bani. Totul e conform regulamentului.

“Duceau bolnavii cu mîncare și le-o mîncau acolo, făceau chefuri!”

Conform angajaților, ”Smărăndoiu este doar pionul, în timp ce persoana care trage sforile este Nicolae Badea, președintele DGASPC Vîlcea”.

Nicolae Badea, în funcție de 12 ani, a fondat în 1999 un ONG în aceeași arie de activitate cu instituția de stat pe care o conduce încă din 2005.

Presa locală, ziaruldevalcea.ro și arenavalceana.ro, au scris repetat despre afacerile fundației Pater Pio a lui Badea.

PATER PIO Voineasa se prezintă astfel: ”Fundația are în principal caracter umanitar, pentru că în spirit de solidaritate cu semenii aflați în dificultate, să fie alături de nevoile acestora, să îi ințelegem spre a le alina, după umilele noastre posibilități, suferințele fizice sau psihice”.

Cele două ziare locale au semnalat, la sfîrșitul anului trecut, că angajații DGASPC Vîlcea munceau chiar pentru organizația directorului Badea!

Sursele Gazetei povestesc că, ”prin Pater Pio, Badea făcea programe de recuperare în stațiunea Voineasa, 75 de kilometri nord de Rîmnicu Vîlcea, unde Badea deținea două cabane”.

Între 2007 și 2013, fundația a luat bolnavi din centrele vîlcene, inclusiv Măciuca, erau duși acolo, sub pretextul că sunt îngrijiți, că li se face recuperare.

”Însă erau încărcați în microbuzele centrelor, cu tot cu mîncarea de la centre, iar cei care ar fi trebuit să aibă grijă de ei trăgeau chefuri și chiar le mîncau alimentele bolnavilor!”, susțin sursele Gazetei.

“Nu e fundația mea, eu doar am fondat-o, se ocupă soția!”

Dialog cu Nicolae Badea, președintele DGASPC Vîlcea, despre conflictul de interese și tratamentul bolnavilor cu dizabilități.

– Domnule Badea, putem vorbi despre fundația dumneavoastră, Pater Pio?

– Nu este fundația mea! Eu sînt doar membru fondator. De ea se ocupă soția mea. Eu am fost acolo pînă în 2005, cînd am devenit președinte DGASPC.

– E adevărat că aveați un punct de lucru în Voineasa?

– V-am zis și ieri, eu am proprietăți și în Voineasa, și în Rîmnicu Vîlcea.

– Nu e vorba de asta. Am înțeles că, în trecut, ați avut un program în care duceați bolnavi la Voineasa.

– Nu, domnule, dar nu era nimeni dus cu forța! Oamenii veneau în funcție de nevoi, de…

– OK, OK. Nu vorbim că îi luați cu forța. Erau duși, să spunem, la îngrijire.

– Mă rog, dacă numiți asta doar recreere… Erau îngrijiți, consiliați, existau medici, kinetoterapeuți. Era ceva complex. Care e problema dumneavoastră?

-Conflictul de interese. Și mărturiile că îi luați din centre pe costurile publice și decontați pe fundația dmneavoastră. Ajunși acolo, oamenii erau neglijați.

– Nu, domnule, li se gătea acolo! Vedeți, domnule, așa se întîmplă cînd faci ceva bun. Și cînd… cînd ești într-o funcție. Asta e, trebuie să ne asumăm!

-Potrivit mărturiilor, abuzurile de la Măciuca durează de ani de zile. N-ați văzut niciodată, nimic?

-Cînd am fost eu acolo, nu am văzut oameni legați de picior sau alte abuzuri. Cît despre fundație, vă mai spun o dată. Eu nu am nici o treabă, soția e președinte.

Rădulescu, șeful județului, așteaptă anchete

Luni, 23 ianuarie 2017, Constantin Rădulescu, șeful PSD al Consiliului Județean Vîlcea, vede fotografiile cu bolnavi legați de picior.

Declară că ”e grav și voi lua măsuri”.

Dar mai așteaptă niște anchete.

Miercuri, 25 ianuarie 2017, apar imagini cu pacienți cu schizofrenie muncind la casa managerului centrului.

Au trecut 60 de ani de cînd un tînăr regizor își pitea sub haină camera de luat vederi ca să filmeze viața de zi cu zi din comunism.

Acum nu mai e nevoie să ascunzi camera!

Pentru că nimic din ce poți filma nu pare că deranjează. Orice primește o explicație, orice e declarat normal.

Directorul Smărăndescu declară, relaxat, că ”Bolnavii muncesc la casa mea, dar le dau bani de țigări, fără de care intră în criză!”.

Vulnerabilitatea este folosită drept lanț.

Tot la casă muncesc și infirmieri, asta după ce pe internații mai grav bolnavi îi leagă de picior, ca să rămînă țintuiți locului pînă se întoarce brigada asistenți-pacienți de la muncă.

”Opriți Istoria – cobor la prima / Cobor la stația Doamne-ferește!”.

De cîteva zile, repetat, ziarul a dat cuvîntul celor trei oficiali. Și-au exprimat pozițiile, și-au explicat faptele.

Cei care n-au cum să vorbească sînt oamenii cu dizabilități.

Pentru ei ar trebui să vorbească țara lor și statul, prin cei care au datoria să-i protejeze și să le facă dreptate, acum, cînd abuzul și exploatarea sînt mărturisite fără sfială.

De la stînga la dreapta, Constantin Rădulescu, președintele CJ Vîlcea, Nicolae Badea, director DGASPC Vîlcea și Sergiu Smărăndoiu, director Centru Neuropsihiatric Măciuca

Citește și primele două părți ale investigației:

» Oameni legați cu chingi de TIR de paturi și bănci la Centrul de boli psihice Măciuca! ”Pentru că infirmierii îi amenajează casa managerului”

» 59 de decese în ultimii doi ani la centrele de boli psihice Măciuca și Băbeni fără ca poliția să investigheze!